Gauteng gereed vir leefstylouditsDavid Makhura, premier van Gauteng (Foto: Getrude Makhafola/ANA) LUR’e en beamptes van die Gautengse provinsiale regering is gereed vir leefstyloudits, het premier David Makhura Maandag in sy provinsiale rede gesê. “Ons wag vir die nasionale regering om die multidissiplinêre taakspan, wat die leefstyloudits sal hanteer, op die been te bring. Die presidensie gaan met ons begin – politici en amptenare, almal is gereed.” Pres. Cyril Ramaphosa het in 2018 in sy staatsrede versoek dat leefstyloudits gedoen word op alle staatsamptenare. Die oudits vir ministers en staatsamptenare het ten doel om deursigtigheid aan te moedig, veral wat sakebelange betref, en om korrupsie in die staat hok te slaan. ŉ Taakspan is aangestel om ŉ raamwerk vir die leefstyloudits te ontwikkel. Dit is nog nie bekend hoe ver die span trek nie, aangesien die president nie tydens sy jongste staatsrede terugvoer gegee het hieroor nie. Makhura het gesê sy regering sal streng maatreëls toepas om die kostes te besnoei en sal nie enige swak prestasie duld nie. “Ons het baie streng maatreëls die afgelope vyf jaar toegepas om kostes te besnoei. Ons het die amptelike woning in 2016 verkoop. Geen nuwe motors word vir die premier of LUR’e aangeskaf nie. Amptelike motors word slegs vervang wanneer dit die volle leeftydsiklus behaal het. Ons is baie streng oor uitgawes.” Zamani Saul, premier van die Noord-Kaap, was die eerste provinsiale leier wat ŉ aankondiging gemaak het dat geen nuwe voertuie vir provinsiale amptenare aangeskaf sal word nie. Saul het opdrag gegee dat die begroting, vir nuwe motors, eerder aangewend moet word om ambulanse aan te skaf. Makhura het bygevoeg hy sal binnekort prestasieooreenkomste met LUR’e onderteken, wat publiek beskikbaar gemaak sal word.